નોટબંધીનો વિરોધ કરવા માટે મમતા બેનરજીએ દિલ્હીમાં કૂચનું આયોજન કર્યું ત્યારે કોંગ્રેસ સહિતના પક્ષો છેલ્લી ઘડીએ છટકી ગયાં હતાં. બંગાળમાં મમતા મજબૂત થાય તો કોંગ્રેસ નબળી પડે. કોંગ્રેસને તોડીને મમતાએ તૃણમૂલ કોંગ્રેસ બનાવી છે. કોંગ્રેસનો સાથ ના મળ્યો ત્યારે નવાઈની વચ્ચે શિવસેનાનો સાથ મળ્યો. એનડીએ સરકારમાં હોવા છતાં કૂચમાં શિવસેનાના બે નેતાઓ જોડાયાં હતાં અને રાષ્ટ્રપતિ ભવન પર જઈને આવેદનપત્ર આપ્યું હતું. નેશનલ કોન્ફરન્સના ઓમર અબ્દુલ્લા અને આપના ભગવંત માન પણ તેમની સાથે જોડાયાં હતાં. મમતા ભાજપવિરોધી તાકાતના નેતા ન બને તે માટે લાલુ, મુલાયમ, નીતિશ વગેરે દૂર રહ્યાં હતાં. એવા સમયે મમતાને શિવસેના અને આમ આદમી પાર્ટીનો સાથ મળ્યો હતો. તે ઋણ પણ મમતાએ યાદ રાખવાનું હતું. મમતા અને કેજરીવાલ વચ્ચે પણ મુલાકાત થઈ હતી. એ જ રીતે ઉદ્ધવ સાથે મમતાએ લાંબી ચર્ચા કરી.